L 21/8
ET
Euroopa Liidu Teataja
31.1.2022
(54)
ICES märkis 2019. aastal, et rajoonis 3.a peaks heeringapüük (Clupea harengus) olema võimalikult nullilähedane, arvestades, et kui heeringapüügile ei kehtestata täiendavaid piirkondlikke või ajalisi piiranguid, on Läänemere lääneosa kevadräime püük vältimatu.
ICESi hiljutised andmed näitavad Läänemere lääneosa kevadräime suuremat segunemist Põhjamere heeringaga Skagerrakis ja Põhjameres, kus suurem osa Läänemere lääneosa kevadräime heeringapüügist toimub nüüd Skagerrakis ja vähemal määral Põhjamere idaosas.
(55)
Skagerrakki käsitlevate liidu ja Norra vaheliste kahepoolsete konsultatsioonide kokkulepitud protokollis kohustub liit piirama oma tegeliku püügi Skagerrakis 969 tonnile, samal ajal kui Norra nõustus kandma vähemalt 95 % oma kvoodist üle Põhjamerele, et kaitsta Läänemere lääneosa kevadräime.
Sellest tulenevalt tehakse ettepanek piirata asjaomaste liikmesriikide C (HER/03A.) ja D (HER/03A-BC) laevastike kogupüüki, lisades nende kvootide lubatud kogupüügi tabelitesse eritingimust käsitleva joonealuse märkuse, säilitades seejuures tabelites kvootide taseme, et kajastada suhtelist stabiilsust ja reguleerida seonduvat piirkondadevahelist paindlikkust (IAF).
Norra puhul vastaks maksimaalne tegelik püük, mis võiks toimuda ICESi 3.a rajooni liidu vetes, 167 tonnile (5 % Norra kvoodist).
(56)
Vastavalt Skagerrakki käsitlevate liidu ja Norra vaheliste kahepoolsete konsultatsioonide kokkulepitud protokolli punktile 13.11 peaks Norral ja liidul olema võimalik püüda kuni 100 % oma Skagerraki heeringakvoodist Põhjameres, et kaitsta Läänemere lääneosa kevadräime.
Kuni pole lõpule viidud Ühendkuningriigiga peetavad kahepoolsed konsultatsioonid 2022. aastaks, ei saadud 20. detsembril kinnitada, et HER/03A puhul säilitatakse 2022. aastal piirkondadevaheline paindlikkus seoses Ühendkuningriigi vetega.
Seepärast on vaja selgesõnaliselt sätestada, et piirkondadevaheline paindlikkus seoses Ühendkuningriigi vetega ei ole C-laevastike asjaomastes joonealustes märkustes kohaldatav enne, kui liit ja Ühendkuningriik on sellise paindlikkuse suhtes nimetatud kahe osalise vahelistes kahepoolsetes konsultatsioonides kokku leppinud.
(57)
Skagerrakki käsitlevate liidu ja Norra vaheliste kahepoolsete konsultatsioonide kokkulepitud protokolli punktis 13.12 teatas liit oma kavatsusest kasutada Põhjamere püügipiirkondades 4.a ja 4.b teatavat paindlikkust, mis on võrdne liidu 5,7 %lise osaga A-laevastiku tasemest ehk 21 038 tonniga.
(58)
Liit pidas Fääri saartega iga-aastaseid kahepoolseid konsultatsioone kvootide vahetamise üle ning vastastikuseks juurdepääsuks 2022. aastal.
Kõnealuste konsultatsioonide tulemusel 2021. aastal kokkulepet ei sõlmitud.
(59)
Ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu (12) (edaspidi „kaubandus- ja koostööleping“) artikli 498 lõike 2 kohaselt on liit ja Ühendkuningriik kohustatud pidama igal aastal konsultatsioone, et leppida iga aasta 10. detsembriks kokku kaubandus- ja koostöölepingu 35. lisas loetletud kalavarude järgmise aasta lubatud kogupüük.
Kui selline lubatud kogupüük ei ole 20. detsembriks kokku lepitud, on lepinguosalistel kaubandus- ja koostöölepingu artikli 499 lõike 2 kohaselt õigus kehtestada ajutine lubatud kogupüük.
(60)
Kahepoolsed konsultatsioonid Ühendkuningriigiga lõppesid 21. detsembril.
See oli liiga hilja, et tulemusi käesolevasse määrusesse lisada, võttes arvesse, et seda tuleks kohaldada alates 1. jaanuarist 2022.
Sellest tulenevalt peaks nõukogu, austades täielikult Ühinenud Rahvaste Organisatsiooni mereõiguse konventsiooni ning rannikuriikide õigusi ja kohustusi ning nende suveräänsust ja jurisdiktsiooni, määrama kindlaks ajutise lubatud kogupüügi, mida võib püüda liidu ja rahvusvahelistes vetes ning nende kolmandate riikide vetes, kes on andnud liidu kalalaevadele juurdepääsu oma vetele.
Kaubandus- ja koostöölepingu artikli 498 kohaste konsultatsioonide tulemused, mis on väljendatud 21. detsembril 2021 allkirjastatud kirjalikus protokollis, peaksid kajastuma käesoleva määruse muudatuses, mis tuleks vastu võtta niipea kui võimalik.
(61)
Ajutise lubatud kogupüügi eesmärk peaks olema tagada õiguskindlus liidu ettevõtjatele ning säästva püügitegevuse jätkumine, kuni selline muudatus vastu võetakse.
(12) ELT L 149, 30.4.2021, lk 10.